กายอานา ประเทศที่ GDP จะโต 86% ในปี 2020
ตอนนี้หลายประเทศเศรษฐกิจกำลังชะลอตัว แต่มีอยู่หนึ่งประเทศที่ GDP จะเติบโตกว่า 86% ในปีหน้า ทำให้เป็นประเทศที่เศรษฐกิจเติบโตมากที่สุดแห่งหนึ่งในโลก  ประเทศนี้ชื่อว่า กายอานา แล้วทำไมที่นี่กำลังจะมีเศรษฐกิจเติบโตอย่างมาก ลงทุนแมนจะเล่าให้ฟัง
4 ธ.ค. 2562

กายอานา ประเทศที่ GDP จะโต 86% ในปี 2020 / โดย ลงทุนแมน
ตอนนี้หลายประเทศเศรษฐกิจกำลังชะลอตัว
แต่มีอยู่หนึ่งประเทศที่ GDP จะเติบโตกว่า 86% ในปีหน้า
ทำให้เป็นประเทศที่เศรษฐกิจเติบโตมากที่สุดแห่งหนึ่งในโลก
ประเทศนี้ชื่อว่า กายอานา
แล้วทำไมที่นี่กำลังจะมีเศรษฐกิจเติบโตอย่างมาก
ลงทุนแมนจะเล่าให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
ประเทศกายอานาตั้งอยู่ในทวีปอเมริกาใต้ มีพื้นที่ทั้งหมด 215,000 ตารางกิโลเมตร
หรือประมาณครึ่งหนึ่งของประเทศไทย
กายอานามีประชากรประมาณ 784,000 คน
น้อยกว่าประเทศไทยกว่า 92 เท่า
ในปี 2018 มูลค่า GDP ของที่นี่เท่ากับ 120,000 ล้านบาท
โดยมีรายได้เฉลี่ยต่อหัวของประชากรเท่ากับ 149,000 บาท
ในช่วงตั้งแต่ปี 2010 - 2018 GDP ของที่นี่เติบโตในช่วง 2-5%
แต่ในปี 2020 GDP ของกายอานาจะเติบโตกว่า 86%
ซึ่งมาจากการเติบโตของอุตสาหกรรมน้ำมันในประเทศ..
แม้จะเป็นประเทศเล็กๆ ที่คนอาจไม่ค่อยรู้จัก แต่กายอานา มีปริมาณน้ำมันดิบสำรองสูงถึง 6,000 ล้านบาร์เรล มากเป็นอันดับที่ 22 ของโลก
อย่างไรก็ตาม
แม้จะมีปริมาณสำรองน้ำมันดิบมาก แต่ที่ผ่านมายังไม่มีการผลิตน้ำมันดิบอย่างจริงจังมากนัก
จนกระทั่งในปี 2015 ExxonMobil บริษัทพลังงานระดับโลกได้ค้นพบแหล่งน้ำมันสำรองของที่นี่ ซึ่งนับจากวันนั้นมีแหล่งสำรองน้ำมันดิบกว่า 14 แหล่งที่ค้นพบโดย ExxonMobil
โดยบริษัทประกาศว่า จะเริ่มกำลังการผลิตน้ำมันที่กายอานากว่า 500,000 บาร์เรลต่อวันในปี 2020 นี้
ถ้าเราคาดว่าราคาน้ำมันในปีหน้าจะอยู่ที่ประมาณ 60 ดอลลาร์สหรัฐต่อบาร์เรล
หมายความว่า ExxonMobil จะมีรายได้จากการผลิตน้ำมันปีละกว่า 330,000 ล้านบาท จากการผลิตน้ำมันที่นี่
การผลิตน้ำมันของประเทศครั้งใหญ่ในปี 2020 นี้
ทำให้รัฐบาลต้องมีการลงทุนในโครงสร้างพื้นฐาน ระบบสาธารณูปโภค รวมทั้งมีการจ้างงานอย่างมหาศาล
พอเรื่องเป็นแบบนี้ จึงทำให้เศรษฐกิจของกายอานาจะเติบโตเป็นอย่างมาก จนนักเศรษฐศาสตร์คาดว่า มูลค่า GDP ของประเทศจะเพิ่มขึ้นกว่า 86% ในปี 2020 และจะเติบโตกว่า 4 เท่า ภายในปี 2024 และทำให้มูลค่า GDP ของประเทศจะเพิ่มขึ้นถึง 453,000 ล้านบาท
โดยรัฐบาลของกายอานาคาดว่า จะได้รับส่วนแบ่งรายได้สัมปทานจากบริษัทน้ำมันในช่วงแรก
ปีละเกือบ 10,000 ล้านบาท และจะเพิ่มเป็นเท่าตัวภายในปี 2022
ซึ่งเงินจำนวนดังกล่าว จะถูกนำไปใช้เป็นทุนของกองทุนความมั่งคั่งแห่งชาติของกายอานา เพื่อใช้ในการพัฒนาประเทศ และสำรองไว้ใช้ในยามที่เศรษฐกิจของประเทศตกต่ำ เนื่องจากผลกระทบของราคาน้ำมันในอนาคต
จากประเทศรายได้ปานกลาง ที่ประชากรกายอานามีรายได้เฉลี่ยต่อคนวันละ 408 บาท กายอานากำลังกลายมาเป็นประเทศที่ประชากรมีรายได้ต่อหัวสูงเพิ่มขึ้นเกือบ 4 เท่า ในอีก 4 ปี ข้างหน้า
จากประเทศเล็กๆ ที่อดีตเคยเป็นประเทศที่ยากจนแห่งหนึ่งในทวีปอเมริกาใต้ มาวันนี้กายอานากำลังเปลี่ยนไปเป็นประเทศที่ผลิตน้ำมันดิบมากที่สุดแห่งหนึ่งของโลก
แต่ก็น่าสนใจว่า รัฐบาลกายอานาจะสามารถใช้ประโยชน์จากแหล่งน้ำมันดิบไปอีกนานแค่ไหน
ท่ามกลางความไม่แน่นอนของอุตสาหกรรมน้ำมันในอนาคต
และสิ่งสำคัญก็คือ ผู้นำประเทศนี้จะรักษาความมั่งคั่งของประเทศได้อย่างไร
เพราะบ่อยครั้งที่การค้นพบทรัพยากรครั้งใหญ่ของประเทศ กลับกลายเป็นคำสาปให้ประชาชนยึดติดกับทรัพยากรนั้นเพียงแหล่งเดียว จนกลายเป็นปัญหาตามมาในอนาคต
เหมือนอย่างประเทศที่อยู่ติดกับกายอานา ซึ่งก็คือ เวเนซุเอลา นั่นเอง..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-